C 125/60
EL
Επίσημη Εφημερίδα της Ευρωπαϊκής Ένωσης
5.4.2023
Τετάρτη 14 Σεπτεμβρίου 2022
2.
επικροτεί την πρωτοβουλία του ΝΕΒ που φιλοδοξεί να δημιουργήσει ένα πανευρωπαϊκό πολιτιστικό κίνημα που θα συμβάλει σε ένα ευφυέστερο, πιο βιώσιμο, χωρίς αποκλεισμούς και ευχάριστο περιβάλλον διαβίωσης και θα προωθήσει την τοπική και παγκόσμια γνώση· τονίζει ότι πρέπει πρωτίστως να επικεντρωθεί στη βελτίωση της ποιότητας ζωής των ανθρώπων με τη δημιουργία υγιεινών και οικονομικά προσιτών χώρων διαβίωσης, την επανεξέταση του status quo και τον μετασχηματισμό των χώρων, των κτιρίων, των πόλεων και των εδαφών στα οποία ζουν οι άνθρωποι, μεταξύ άλλων σε λιγότερο ανεπτυγμένες, προαστιακές, αγροτικές, απομακρυσμένες ή διασυνοριακές περιοχές και περιφέρειες, σύμφωνα με το αστικό θεματολόγιο της ΕΕ, και με βάση το επιτυχημένο έργο του URBACT, βελτιώνοντας παράλληλα τη συνύπαρξη και τον δημόσιο χώρο για την κοινωνική και εδαφική συνοχή και τη δημοκρατική ζωή, αντιμετωπίζοντας τον χωροταξικό διαχωρισμό και τον ιστορικό αποκλεισμό των κοινωνικών ομάδων και προστατεύοντας το περιβάλλον κατά τον σχεδιασμό και την κατασκευή κτιρίων και του περιβάλλοντα χώρου τους·
3. αναγνωρίζει το ΝΕΒ ως μια δημιουργική, διεπιστημονική και διακλαδική πρωτοβουλία που συνδυάζει για πρώτη φορά την αρχιτεκτονική, τον σχεδιασμό, τις τέχνες και την επιστήμη στην πρώτη γραμμή των πολιτικών της ΕΕ, ενώ παράλληλα έχει ως στόχο να συμβάλει σε άλλα προγράμματα και πρωτοβουλίες της Ένωσης, συμπεριλαμβανομένης της ψηφιακής και της πράσινης μετάβασης, καθιστώντας την Ευρωπαϊκή Πράσινη Συμφωνία μια απτή, θετική και χωρίς αποκλεισμούς εμπειρία για όλους και προσδίδοντάς της μια δημιουργική και πολιτιστική διάσταση, εγκαινιάζοντας έτσι το επόμενο κύμα καινοτομίας· υπογραμμίζει ότι το ΝΕΒ πρέπει επίσης να προστατεύει τους πολίτες από φυσικές και κλιματικές καταστροφές, συμπεριλαμβάνοντας ένα στοιχείο ασφάλειας στους στόχους του· σημειώνει ότι αυτό θα τονώσει νέους τρόπους κατασκευής και τη χρήση καινοτόμων, υψηλής ποιότητας, βιώσιμων και ανθεκτικών δομικών υλικών, συμπεριλαμβανομένης της αποκατάστασης μετά από καταστροφές·
4.
επιβεβαιώνει ότι το ΝΕΒ μπορεί να αναδιαμορφώσει τον τρόπο σχεδιασμού των πολιτικών, μεταξύ άλλων μέσω της συνεργασίας με τις κοινότητες, να καλλιεργήσει πολιτικές και νομοθετικές εξελίξεις που έχουν αντίκτυπο στο δομημένο περιβάλλον και στην ευημερία του εργατικού δυναμικού, και να καθορίσει το περιβάλλον του μέλλοντος ανταποκρινόμενο στην ανάγκη για χώρους που είναι προσβάσιμοι και προσαρμοσμένοι σε νέους και μεταβαλλόμενους τρόπους ζωής, όπως χώροι για μη παραδοσιακά νοικοκυριά, πολυγενεακές κατοικίες, ευέλικτοι χώροι συνεργασίας, φιλικά προς τα παιδιά αστικά περιβάλλοντα και ασφαλέστεροι χώροι για γυναίκες και ευάλωτα άτομα· επιμένει ότι το ΝΕΒ πρέπει να διασφαλίσει ότι οι φιλοδοξίες του συνάδουν με τις δεσμεύσεις της Ένωσης για το κλίμα και να καταρτίσει κατευθυντήριες γραμμές για τα κράτη μέλη, συμπεριλαμβανομένων των τοπικών και περιφερειακών αρχών, για την εφαρμογή τους·
5. τονίζει ότι, για να θεωρηθεί επιτυχημένο, το ΝΕΒ πρέπει να είναι προσβάσιμο, να χαρακτηρίζεται από διαφάνεια, να είναι οικονομικά προσιτό, κοινωνικά και γεωγραφικά δίκαιο και χωρίς αποκλεισμούς και να εξασφαλίζει την ενεργό συμμετοχή των πολιτών της ΕΕ, των οργανώσεων σε επίπεδο κοινότητας και των κατοίκων της περιοχής, διασφαλίζοντας την κοινωνική και εδαφική πολυμορφία και στηρίζοντας έργα κάθε κλίμακας, από τη βάση προς την κορυφή — από τον σχεδιασμό του έργου έως την υλοποίηση και την αξιολόγηση — λαμβάνοντας παράλληλα ενεργά μέτρα για την πρόληψη τυχόν ελιτίστικων προσεγγίσεων ή δυσμενών επιπτώσεων του αστικού εξευγενισμού, καθώς και για την ενίσχυση των διαβουλεύσεων και της συμμετοχής των πολιτών· τονίζει την ανάγκη συμμετοχής των νέων στην πρωτοβουλία, ιδίως των νέων αρχιτεκτόνων, καλλιτεχνών και εργαζομένων στους κλάδους του πολιτισμού και της δημιουργικότητας·
6. τονίζει τη σημασία της διασφάλισης της προσβασιμότητας για τα άτομα με αναπηρία, μειωμένη κινητικότητα ή με ειδικές ανάγκες και για τις μειονεκτούσες ομάδες, καθιστώντας προσβάσιμες σε όλους τις δημόσιες υπηρεσίες και την πολιτιστική, κοινωνική και οικονομική ζωή· επισημαίνει, στο πλαίσιο αυτό, τη σημασία του καλού σχεδιασμού· επιμένει ότι οι πόροι θα πρέπει να διοχετεύονται και σε αποκλεισμένες, περιθωριοποιημένες και μειονεκτούσες κοινότητες·
7.
θεωρεί ότι αυτό το καινοτόμο πολιτιστικό κίνημα μπορεί να βοηθήσει την Ευρώπη να πρωτοστατήσει παγκοσμίως στον τομέα της βιώσιμης αρχιτεκτονικής, του εδαφικού και χωροταξικού σχεδιασμού, του σχεδίου, του πολιτισμού, της βιώσιμης κινητικότητας και εφοδιαστικής, της τεχνολογίας, της κυκλικής οικονομίας, της ενεργειακής απόδοσης και των ανανεώσιμων πηγών ενέργειας, προωθώντας τρόπους διαβίωσης, εργασίας και συμμετοχής σε ψυχαγωγικές δραστηριότητες από κοινού, οι οποίες μπορούν επίσης να εφαρμοστούν και εκτός της ΕΕ· πιστεύει ότι η κοινωνική και τεχνολογική καινοτομία πρέπει να υποστηριχθεί επαρκώς, μεταξύ άλλων μέσω δημόσιων και ιδιωτικών επενδύσεων στην έρευνα και την ανάπτυξη·
8. καλεί την Επιτροπή να διευρύνει περαιτέρω την εμβέλεια του ΝΕΒ με τη συμμετοχή συνδεδεμένων χωρών και χωρών εταίρων εκτός της ΕΕ, μεταξύ άλλων μέσω μόνιμου διαλόγου σχετικά με εκπροσώπους της πρωτοβουλίας· αναγνωρίζει ότι το ΝΕΒ έχει τη δυνατότητα να συμβάλει στην αποκατάσταση των πόλεων, των κοινωνιών και της οικονομίας μετά τον πόλεμο, ιδίως στο πλαίσιο του συνεχιζόμενου πολέμου στην Ουκρανία και με τη συμμετοχή επαγγελματιών των ουκρανικών τομέων και κλάδων του πολιτισμού και της δημιουργικότητας·